**Logopédia alkalmassági szűrés szabályzata**

**2022/23**

A SZTE JGYPK Gyógypedagógus-képző Intézete logopédia szakirányon a felvételt

(1) beszédalkalmassági szűrésen való részvételhez,

(2) írásbeli vizsgán való részvételhez, és

(3) adott tanulmányi átlaghoz köti (legalább 4,0-es hagyományos átlag).

A gyógypedagógia szakra felvételt nyert elsőéves hallgatók beszédalkalmassági szűrésére valamint az írásbeli vizsgára 2023. március 6-31. közötti időszakban, a honlapon megjelentetett időpontokban, egyéni beosztás szerint kerül sor.

Betegség vagy rendkívüli esemény miatt távolmaradás igazolással lehetséges, ez esetben egyéni elbírálás és egyeztetés után a szűrést szervező bizottság kijelölhet pótló alkalmat.

A **szóbeli beszédalkalmassági szűrés** célja, hogy a 3 tagú bizottság megítélje a jelentkező hallgató beszédállapotának jellemzőit, annak érdekében, hogy a hallgató tanulmányai alatt és oklevele megszerzése után hitelesen tudja képviselni a mindenkori anyanyelvi beszédnormát. A megfigyelt jellemzők: hangadás minősége (diszfónia van-e, vagy nincs; orrhangzósság fennáll-e vagy sem); beszédtempó és -ritmus megfelelő volta (gyors beszéd, hadarás, dadogás fennáll-e vagy sem); artikuláció minősége (hangzóejtés zavara, hibája fennáll-e vagy sem, az artikuláció általánosan elfogadható-e, vagy sem); nyelés típusa (nyelvlökéses nyelés fennáll-e vagy sem); harapás és fogazati állomány sajátosságai (amennyiben eltérés mutatkozik, az milyen mértékben befolyásolhatja a hivatás hiteles képviseletét).

A bizottság tagjai a szűrésen a hallgatók beszédviselkedését a fent részletezett szempontok alapján pontozással értékelik, melyet jegyzőkönyvben rögzítenek. Közös megbeszélést követően döntenek arról, hogy a hallgató beszédének vonatkozásában a logopédia szakirány választására alkalmas-e.

A lehetséges minősítések:

- a logopédusoktól elvárható beszédmintát mutatja,

- a logopédusoktól elvárható beszédminta nem érhető el a szakirányon való tanulmányok megkezdéséig.

A bizottság a döntés eredményéről a hallgatót a szűrést követő 1 héten belül tájékoztatja, és számára „*Értékelőlapot*” állít ki.

A szűrés menete:

1. A megadott alkalmassági vizsgára a hallgatónak előzetesen a **jelentkezési lap** kitöltésével és feltöltésével jelentkeznie kell a CooSpace felületen.

Határidő: **2023. 02. 24. (23.55**)

1. A bizottság a jelentkezések alapján elkészíti a szűrés időbeosztását, melyet a CooSpace felületen közzétesz.
2. A **beszédalkalmassági szűrés** napján a névsort és a Szabályzatot a szűrést végző bizottság egy tagja szóban ismerteti.
3. Amennyiben a jelentkező logopédiai terápiában vett részt a szűrést megelőzően, kérjük, hozza magával az igazoló **logopédiai terápiás véleményt** (szakember neve, terápia fajtája, terápiás tevékenység, elért eredmény).
4. A szűrésen részt vevők aláírásukkal tanúsítják megjelenésüket (*„Jelenléti ív”)* és a Szabályzatban foglaltak tudomásul vételét.
5. A hallgatók egyesével jelennek meg a bizottság előtt, a helyiségben mindig jelen van 3 bizottsági tag, közöttük egy hallgató.
6. A vizsga spontán beszélgetésből, egy szöveg felolvasásából, fogazat, harapás és nyelés vizsgálatából és az artikuláció pontos vizsgálatához bizonyos beszédhangok önálló kitartott ejtéséből (pl. ’r’, ’sz’, ’s’ esetében) áll. Az artikuláció vizsgálatához a hallgató egyes hangcsoportok tekintetében (sz-z-c, s-zs-cs) az illető hangzókat magas előfordulási gyakorisággal tartalmazó szóanyagot vagy szöveget is kaphat.

Választott szöveggel készülni nem szükséges, ezzel is biztosítva az esélyek egyenlőségét. A felolvasás olvasástechnikai hibái nem rontják a bekerülés esélyeit. Megkezdett fogszabályozó kezelés nem rontja a bekerülés esélyeit. A fogazat csupán esztétikai eltérése (pl. fogazat elszíneződése) nem szempont a szűrésen.

A résztvevők meghallgatása után a bizottság tagjai megkezdik az elbírálás folyamatát.

1. A kialakított vélemény ellen fellebbezésnek helye nincs.A bizottság a minősítésről „Értékelőlapot” ad ki a hallgató számára.

A lehetséges minősítések:

1. A „***logopédusoktól elvárható beszédmintát mutatja” minősítés*** esetében a hallgató a beszédalkalmassági vizsgán megfelel a következőknek: hangadása tiszta, stabil (nem áll fenn diszfónia, orrhangzósság); beszédtempó és ritmus megfelelő (nem áll fenn gyors beszéd, hadarás, dadogás); artikulációja precíz, hangzóejtése tiszta egyes beszédhangok vonatkozásában és összességében egyaránt; nem áll fenn nyelvlökéses nyelés; fogazati állomány és harapás tekintetében durva eltérés nem mutatkozik.
2. ***A „logopédusoktól elvárható beszédminta nem érhető el a szakirányon való tanulmányok megkezdéséig” minősítést*** kapott hallgatók a logopédia szakirányt nem választhatják a következő tanévben.

Az **írásbeli alkalmassági szűrés** egy helyesírási teszt kitöltését jelenti, melynek értékelése pontozással történik. **Az írásbeli alkalmassági vizsgán kizárólag azok a hallgatók vehetnek részt, akik a beszédszűrésen „*a logopédustól elvárható beszédmintát mutatja*” minősítést kaptak.**

Az írásbeli alkalmassági szűrés időpontjáról a hallgatók a vizsga előtt legalább 1 héttel tájékoztatást kapnak (CooSpace felület, intézeti honlap).

A felkészüléshez javasolt szakirodalom: Magyar Tudományos Akadémia (2021): *A magyar helyesírás szabályai*. 12. kiadás. Akadémiai Kiadó Zrt., Budapest. ISBN: 9789630596312

Az írásbeli és szóbeli szűrés pontszáma és a tanulmányi átlag alapján alakul ki a hallgatói rangsor. A logopédia szakirányt azok a hallgatók választhatják, akik a beszédalkalmassági szűrésen ***a logopédusoktól elvárható beszédmintát mutatja minősítést*** kapták, emellett a tanulmányi átlaguk legalább 4,0 és a beszédalkalmassági szűrés és a helyesírási teszt összesített pontjait tekintve a rangsor első 20 helyének egyikén állnak. Legfeljebb 20 hallgató kezdheti meg logopédia szakirányon a tanulmányait mind a nappali, mind a levelező tagozaton.

**A logopédiai beszédalkalmassági vizsga eredménye ellen fellebbezésnek helye nincs.**

Szeged, 2023. 02. 06.

Szegedi Tudományegyetem JGYPK Gyógypedagógus-képző Intézet

logopédia szakcsoport